b'\n_START_ARTICLE_\nBernard Law Montgomery\n_START_SECTION_\nBiografija\n_START_PARAGRAPH_\nGim\xc4\x97 ir u\xc5\xbeaugo dvasininko \xc5\xa1eimoje. 1889 m. t\xc4\x97v\xc4\x85 paskyrus Tasmanijos vyskupu, Bernardas gyveno Australijoje. \xc5\xa0eima 1902 m. gr\xc4\xaf\xc5\xbeo \xc4\xaf Anglij\xc4\x85. 1908 m. baig\xc4\x97 Sandhursto karo akademij\xc4\x85. Dalyvavo Pirmajame pasauliniame kare, kuriame buvo sunkiai su\xc5\xbeeistas. Tarnavo Indijoje, Airijoje, Palestinoje, Egipte. Antrojo pasaulinio karo i\xc5\xa1vakar\xc4\x97se buvo paskirtas Jungtin\xc4\x97s Karalyst\xc4\x97s kariuomen\xc4\x97s 3-iosios p\xc4\x97stinink\xc5\xb3 divizijos vadu. Divizij\xc4\x85 permetus \xc4\xaf Pranc\xc5\xabzij\xc4\x85, jai vadovavo viso Keistojo karo metu. Divizija deng\xc4\x97 S\xc4\x85junginink\xc5\xb3 paj\xc4\x97g\xc5\xb3 pasitraukim\xc4\x85 i\xc5\xa1 Pranc\xc5\xabzijos 1940 m. Diunkerko m\xc5\xab\xc5\xa1io metu. Nuo 1942 m. rugpj\xc5\xab\xc4\x8dio paskirtas 8-osios brit\xc5\xb3 armijos, veikusios \xc5\xa0iaur\xc4\x97s Afrikoje vadu. T\xc5\xb3 pat met\xc5\xb3 spalio m\xc4\x97nes\xc4\xaf Al Alameino m\xc5\xab\xc5\xa1yje sutriu\xc5\xa1kino Vokietijos ir Italijos kariuomenes, vadovaujamas E. Romelio. 1943 m. kovo m\xc4\x97nes\xc4\xaf sumu\xc5\xa1\xc4\x97 E. Romelio kariuomen\xc4\x99 Tunise ir privert\xc4\x97 j\xc4\xaf kapituliuoti. Nuo 1943 m. gruod\xc5\xbeio iki 1944 m. rugpj\xc5\xab\xc4\x8dio \xe2\x80\x93 Jungtin\xc4\x97s Karalyst\xc4\x97s, o v\xc4\x97liau \xe2\x80\x93 ir Kanados kariuomeni\xc5\xb3 Vakar\xc5\xb3 fronte vadas. Kartu su Dwight Eisenhower vadovavo 1944 m. Vakar\xc5\xb3 kariuomeni\xc5\xb3 i\xc5\xa1silaipinimui Normandijoje ir v\xc4\x97lesniems karo veiksmams Vakar\xc5\xb3 Europoje. 1946 m. \xe2\x80\x93 1948 m. Jungtin\xc4\x97s Karalyst\xc4\x97s kariuomen\xc4\x97s generalinio \xc5\xa1tabo vir\xc5\xa1ininkas. 1951 m. \xe2\x80\x93 1958 m. NATO kariuomen\xc4\x97s vyriausiojo vado pavaduotojas. Para\xc5\xa1\xc4\x97 kelias knygas.'